Haqiqiy erkaklar ovi. Haqiqiy erkaklar ovi () — 2006-yilda rejissyor Jasur Ishoqov tomonidan suratgan olingan oʻzbek jangari filmi. Film ssenariysi Mastura Ishoqova va Jasur Ishaqovga tegishli boʻlib, unda bosh rollarni Asal Xoʻjayeva, Faxriddin Shamsimatov va Mexridin Rahmatov kabi aktyorlar ijro etgan. Syujeti. Beva Shohida va xotini bilan ajrashgan Ozod uchrashib yurishadi. Bundan Shohidaning onasi, oʻgʻli Mumtoz va Ozodning hamkasbi Akbar xabardor boʻlib, ular tez orada oila qurishmoqchi boʻlishadi. Lekin bunga Mumtoz qarshi boʻladi. Oʻzbekiston Ichki ishlar vazirligining giyohvand moddalarni noqonuniy tarqatishga qarshi kurashish boʻlimi xodimi boʻlgan Ozod Yoʻldoshev giyohvand moddalar oldi-sotdisi bilan shugʻullanuvchilarni qoʻlga olish uchun maxsus harbiy operatsiyalar uyushtiradi. Operatsiya davomida u Pardayev ismli mayorning uyidan giyohvand moddalarni topadi. Shu bilan kalavaning uchini topadi va birma-bir narkobaronlarni ovlashni boshlaydi. Bu orada Shohida oʻgʻlini tarbiyasi buzilib, giyohvand boʻlib qolganidan dugonasi Gulbahor orqali xabar topadi. Ikki dugona Mumtozni kim yoʻldan urganligini qidirib, Marat ismli giyohvand moddalar yetkazib beruvchi odamni topishadi, lekin uni koʻrisholmaydi. Marat esa ularning telefon raqamini yozib olib, Mumtoz „qora dori“ soʻrab kelganida ularni kimligini bilib oladi. Shu ondayoq Marat oʻgʻlini uyga kelmaganidan xavotirga tushgan Shohidaga qoʻngʻiroq qiladi va undan oʻgʻlining uch ming dollar qarzi borligini, qarzni qaytarsagina oʻgʻlini qoʻyib yuborishini aytib taxdid qiladi. Shohida boʻlgan voqealarni Ozodga aytib beradi va Ozod Maratni iziga tushadi. Akbar yemakxonaga kirib, girgittonga Mumtozning suratini koʻrsatadi va u Marat bilan uchrashganini, Marat esa yemakxonaga kirishda Akbarga turtilib ketganini aytib beradi. Akbar uning iziga tushadi va Ozod bilan uning uyini topib, maxsus harbiy operatsiya oʻtkazadi. Marat qoʻlga tushadi, Mumtozni esa qutqarishadi. Film soʻngida Ozod va Akbar shifoxonaga kelishadi. Shifoxonada Shohida, onasi va Mumtoz chiqadi. Ozodni yomon koʻradigan Mumtoz yugurib borib u bilan quchoqlashadi. Film musiqasi. Filmga musiqalarni Eola Pak yozgan.